Document ID: 32008D0563

NÕUKOGU OTSUS,
3. juuni 2008,
millega tühistatakse otsus 2005/185/EÜ ülemäärase eelarvepuudujäägi olemasolu kohta Tšehhi Vabariigis
(2008/563/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 104 lõiget 12,
võttes arvesse komisjoni soovitust,
ning arvestades järgmist:
(1)
Nõukogu otsusega 2005/185/EÜ, (1) millega järgiti komisjoni soovitust vastavalt asutamislepingu artikli 104 lõikele 6, otsustati, et Tšehhi Vabariigil on ülemäärane eelarvepuudujääk. Nõukogu märkis, et valitsemissektori eelarve puudujääk 2003. aastal oli 12,9 % SKPst (5,9 % SKPst, kui arvata välja ühekordne suur tehing seoses arvestuslike riigitagatistega), mis ületas asutamislepinguga ette nähtud kontrollväärtust 3 % SKPst.
(2)
Nõukogu esitas komisjoni soovituse põhjal 5. juulil 2004 Tšehhi Vabariigile soovituse kooskõlas asutamislepingu artikli 104 lõikega 7 ning nõukogu 7. juuli 1997. aasta määruse (EÜ) nr 1467/97 (ülemäärase eelarvepuudujäägi menetluse rakendamise kiirendamise ja selgitamise kohta) (2) artikli 3 lõikega 4 kõrvaldada ülemäärane eelarvepuudujääk hiljemalt 2008. aastaks. Soovitus avalikustati.
(3)
Võttes arvesse prognoosi, mille kohaselt eeldati 2007. aastal märkimisväärseid kõrvalekaldeid eelarvest ja eelarvepuudujäägi püsimist ülalpool kontrollväärtust 2008. aastal, võttis nõukogu 10. juulil 2007. aastal artikli 104 lõike 8 alusel vastu otsuse, milles on märgitud, et Tšehhi Vabariigi võetud meetmed ei ole piisavad ülemäärase eelarvepuudujäägi kõrvaldamiseks ettenähtud tähtajaks, st 2008. aastaks. (3) Nõukogu andis 10. oktoobril 2007. aastal artikli 104 lõike 7 alusel ja tuginedes komisjoni soovitusele välja uue soovituse, mille kohaselt peab Tšehhi Vabariik 2007. aastal veelgi piirama eelarveseisundi halvenemist ja kõrvaldama ülemäärase eelarvepuudujäägi hiljemalt 2008. aastaks, kusjuures Tšehhi ametiasutused peavad võtma tõhusaid meetmeid hiljemalt 9. aprilliks 2008. Sel ajal kättesaadavate prognooside alusel kutsus nõukogu Tšehhi Vabariigi ametiasutusi üles parandama 2008. aastal struktuurset eelarveseisundit (st tsükliliselt kohandatud eelarveseisund, välja arvatud ühekordsed ja muud ajutised meetmed) vähemalt 0,75 % võrra SKPst võrreldes 2007. aastaga.
(4)
Kooskõlas asutamislepingu artikli 104 lõikega 12 tuleb nõukogu otsus ülemäärase eelarvepuudujäägi kohta tühistada, kui ülemäärane eelarvepuudujääk asjaomases liikmesriigis on nõukogu arvates kõrvaldatud.
(5)
Vastavalt asutamislepingule lisatud protokollile ülemäärase eelarvepuudujäägi menetluse kohta esitab komisjon andmed menetluse rakendamiseks. Protokolli kohaldamise osana peavad liikmesriigid vastavalt nõukogu 22. novembri 1993. aasta määruse (EÜ) nr 3605/93 (Euroopa Ühenduse asutamislepingule lisatud ülemäärase eelarvepuudujäägi menetlust käsitleva protokolli kohaldamise kohta) artiklile 4 esitama kaks korda aastas, enne 1. aprilli ja 1. oktoobrit, andmed valitsemissektori eelarve puudujäägi ja võla kohta ning muud seotud muutujad. (4)
(6)
Nende andmete alusel, mis komisjon (Eurostat) esitas vastavalt määruse (EÜ) nr 3605/93 artikli 8g lõikele 1 pärast Tšehhi Vabariigi poolt enne 1. aprilli 2008 esitatud teatist, ning komisjoni talituste 2008. aasta kevadprognoosi alusel on võimalik teha järgmised järeldused:
-
valitsemissektori eelarve puudujääk vähenes 2,7 protsendilt SKPst 2006. aastal 1,6 protsendile SKPst 2007. aastal, jõudes alla kontrollväärtuse 3 % SKPst enne nõukogu seatud tähtaega. See vastab 2007. aasta märtsi lähenemisprogrammis seatud eesmärgile 4 % SKPst;
-
kuigi maksutulud osutusid kavandatust suuremaks tänu oodatust suuremale majanduskasvule, oli eelarvepuudujäägi vähenemine 2007. aastal tingitud ka kulutuste piiramisest, eelkõige seoses avaliku sektori töötajate hüvitistega ja vahetarbimisega. Enamik kulutuste kokkuhoiust on püsivat laadi. Struktuurne eelarveseisund (st tsükliliselt kohandatud eelarveseisund, v.a ühekordsed ja muud ajutised meetmed) paranes 2007. aastal 0,5 protsendipunkti võrra SKPst;
-
2008. aasta kevadprognoosis eeldatakse, et eelarvepuudujääk väheneb 2008. aastal veelgi, 1,4 % tasemele SKPst, kusjuures sellele aitavad kaasa täiendavad kulutuste kokkuhoiumeetmed, seadusandlikud meetmed sotsiaalkulude kärpimiseks ja omaosaluse kehtestamine tervishoius. Tänu 2008. aastal rakendatud eri maksumeetmetele peaks tulude suhe SKPsse jääma üldiselt samaks. Kevadprognoos on kooskõlas aprilli finantsteatises esitatud puudujäägi eesmärgiga 1,5 % SKPst. 2009. aastaks eeldatakse kevadprognoosis edasist puudujäägi vähenemist 1,1 protsendini SKPst, seda eeldusel, et poliitikat ei muudeta ning et valitsemissektori kulutusi jätkuvalt piiratakse. Selle põhjal võib väita, et eelarvepuudujääki on usaldusväärselt ja jätkusuutlikult vähendatud alla kontrollväärtuse, mis on 3 % SKPst;
-
prognoositakse, et struktuurne eelarveseisund paraneb 2008. aastal umbes 0,5 protsendipunkti võrra SKPst, samuti peaks struktuurne eelarveseisund paranema ka 2009. aastal, eeldusel et poliitikat ei muudeta ning et valitsemissektori kulutusi jätkuvalt piiratakse. Seda on vaja, et saavutada kiiremini eelarveseisundi keskpika perioodi eesmärk, mis Tšehhi Vabariigi puhul on struktuurne puudujääk 1 % SKPst, nagu soovitati nõukogu 2008. aasta märtsi arvamuses lähenemisprogrammi 2007. aasta novembri ajakohastatud versiooni kohta;
-
valitsemissektori võlg jääb oluliselt alla kontrollväärtuse 60 % SKPst. See vähenes 29,4 protsendilt 2006. aastal 28,7 protsendile 2007. aastal. 2008. aasta kevadprognoosi kohaselt väheneb võla suhe 2009. aasta lõpuks alla 28 % SKPst (eeldusel et poliitikat ei muudeta).
(7)
Nõukogu arvates on ülemäärane eelarvepuudujääk Tšehhi Vabariigis kõrvaldatud ja otsus 2005/185/EÜ tuleks seetõttu tühistada,
ON VASTU VÕTNUD JÄRGMISE OTSUSE:
Artikkel 1
Üldise hinnangu kohaselt on ülemäärane eelarvepuudujääk Tšehhi Vabariigis kõrvaldatud.
Artikkel 2
Käesolevaga tühistatakse otsus 2005/185/EÜ.
Artikkel 3
Käesolev otsus on adresseeritud Tšehhi Vabariigile.
Luxembourg, 3. juuni 2008

Labels: 2
18